ROZHODNUTIE KOMISIE
z 29. júla 1996,
ktorým sa zostavuje zoznam výrobkov na báze mlieka, vzhľadom ku ktorým sú členské štáty oprávnené udeliť individuálne alebo celkové výnimky podľa článku 8 ods.2 smernice 92/46/EHS, a charakter výnimiek, ktoré sa vzťahujú na výrobu takýchto výrobkov
(Text s významom pre EHP)
(96/536/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/46/EHS zo 16. júna 1992, ktorou sa ustanovujú hygienické pravidlá pre výrobu a uvádzanie na trh surového mlieka, tepelne ošetreného mlieka a výrobkov na báze mlieka1, naposledy zmenenú a doplnenú Aktom o pristúpení Rakúska, Fínska a Švédska, a najmä na jej článok 8 ods.2,
keďže členské štáty zaslali Komisii zoznam výrobkov, vzhľadom ku ktorým požadujú uplatňovanie prvého pododseku článku 8 ods.2 vyššie uvedenej smernice, ako aj charakter požadovaných výnimiek;
keďže na účely tohto rozhodnutia je potrebné vymedziť pojem výrobky na báze mlieka s tradičnými vlastnosťami použité v článku 8 ods.2 smernice 92/46/EHS;
keďže určité požiadavky tejto smernice pravdepodobne ovplyvnia výrobu takýchto výrobkov na báze mlieka s tradičnými vlastnosťami;
keďže, vzhľadom k odlišnej povahe výnimiek ustanovených v článku 8 ods.2 tejto smernice, je potrebné stanoviť všeobecné alebo osobitné podmienky, ktoré sa vzťahujú na každý výrobok s náležitým zreteľom na riziká pre zdravie verejnosti;
keďže výnimky požadované členskými štátmi sú z pravidiel týkajúcich sa surového mlieka, materiálov prichádzajúcich do styku s výrobkami, zrecích komôr a hotových výrobkov;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Na účely článku 8 ods.2 smernice 92/46/EHS a tohto rozhodnutia znamenajú výrobky na báze mlieka s tradičnými vlastnosťami výrobky na báze mlieka, ktoré sú:
- tradične uznávané,
alebo
- vyrábané podľa technických noriem alebo výrobných metód kodifikovaných alebo registrovaných v členskom štáte, v ktorom sa výrobok tradične vyrába,
alebo
- chránené národným, regionálnym alebo miestnym právnym predpisom v členskom štáte, v ktorom sa výrobok tradične vyrába.
Článok 2
Členské štáty sa týmto oprávňujú udeľovať podnikom vyrábajúcim určité výrobky na báze mlieka s tradičnými vlastnosťami individuálne alebo celkové výnimky z požiadaviek stanovených v prílohe B, kapitole I, v bode 6 a prílohe C, kapitole III, v bode 2 k smernici 92/46/EHS, pokiaľ ide o povahu materiálov, z ktorých sú vyrobené nástroje a špecifické vybavenie na prípravu, plnenie a balenie týchto výrobkov.
Takéto nástroje a vybavenie však musia byť neustále udržiavané v uspokojivom stave, pokiaľ ide o čistotu, a musia sa pravidelne čistiť a dezinfikovať.
Zoznam výrobkov, na ktoré sa vzťahuje tento článok, je stanovený v prílohe k tomuto rozhodnutiu.
Článok 3
Členské štáty sa týmto oprávňujú udeľovať podnikom vyrábajúcim syry s tradičnými vlastnosťami, ako sa uvádza v článku 1, individuálne a celkové výnimky z požiadaviek stanovených v prílohe B, kapitole I, v bode 2 písm. a), b), c) a d) k smernici 92/46/EHS, pokiaľ ide o zrecie komory a miestnosti pre takéto výrobky.
Takéto zrecie komory alebo miestnosti môžu pozostávať z prírodných geologických stien a stien, podláh, stropov a dverí, ktoré nie sú hladké, priepustné, trvalé, natreté náterom svetlej farby alebo nekorozívnymi materiálmi. Frekvencia a charakter čistenia a dezinfekčných opatrení v takýchto komorách a miestnostiach sa prispôsobí typu činnosti s cieľom zohľadniť ich osobitnú okolitú flóru.
Článok 4
Toto rozhodnutie je adresované členským štátom.
V Bruseli 29. júla 1996.